KIRJALLINEN KYSYMYS E-0457/02

esittäjä(t): Erik Meijer (GUE/NGL) komissiolle

(22. helmikuuta 2002)

Aihe: Alankomaiden Pettenin suurvuoreaktorin uudelleen käynnistämisen vaihtoehdot ja syövänhoitoaineiden tuotanto

1. Onko komissio tietoinen siitä, että lähellä Pettenin kylää Alankomaissa sijaitsevan Euroopan yhteisön yhteisen tutkimuskeskuksen (YTK) alaiselle suurvuoreaktorille asetetut tehtävät ovat vuosien varrella muuttuneet huomattavasti niin, että tutkimuslaitoksesta (ydinvoimaloiden turvallisuutta, radioaktiivisen jätteen varastointia ja vähentämistä sekä materiaaleja koskeva tutkimus) on tullut laitos, joka tuottaa kaupallisesti radioisotooppeja TVCO Healthcare/Mallinkcrodt -yhtiölle käytettäväksi syöpäpotilaiden lääketieteellisessä hoidossa, ja että juuri tämä kaupallinen lähestymistapa on nostanut esiin nykyiset turvallisuutta koskevat epäilyt?

2. Katsooko komissio, että tähän asiaintilaan kohdistuva arvostelu antaa aiheen ryhtyä toimiin isotooppien kaupallisen tuotannon lopettamiseksi Pettenissä?

3. Mitä ehtoja on komission mielestä asetettava mahdollisesti piakkoin tapahtuvalle reaktorin uudelleen käynnistämiselle? Katsooko komissio, että YTK:n lupaehtoja on tiukennettava, ja jos komissio on sitä mieltä, miltä osin kyseisiä ehtoja on tiukennettava?

4. Onko syöpäpotilaiden hoidossa käytetyn pitkälle rikastetun uraanin korvaaminen rikastamattomammalla uraanilla mahdollista? Voisiko laitos jatkaa yritystaloudellisessa mielessä toimintaansa kyseisenlaisen perustavan muutoksen jälkeen?

5. Katsooko komissio, että Pettenin tutkimuskeskuksen perustamisen jälkeen suuresti muuttuneet käsitykset ydinenergian merkityksestä ja käytöstä tulevaisuudessa antavat aiheen arvioida uudelleen kyseisen keskuksen olemassaolon perusteita, kun otetaan huomioon myös lähialueiden asukkaisiin ja Pohjanmeren suojeltuun rannikkoympäristöön kohdistuvat riskit?

6. Mikä on komission kanta tämän keskuksen tulevaisuuteen, pitäen mielessä muun muassa Greenpeace-järjestön näkemyksen, jonka mukaan kyseinen ydinvoimala olisi suljettava, ei ainoastaan väliaikaisesti, vaan pysyvästi?

Philippe Busquinin komission puolesta antama vastaus

(7. toukokuuta 2002)

1. Komissio on täysin tietoinen siitä, että suurvuoreaktorin asema on vuosien kuluessa merkittävästi muuttunut. Suurvuoreaktorin käyttöä muutettiin tarkoituksella puhtaasti ydintutkimustarkoituksista radioisotooppien tuotantoon. Suurvuoreaktorin täydentävän toimintaohjelman yhteisrahoituksesta vastaavat kolme jäsenvaltiota tukivat päätöstä täysin ja neuvosto hyväksyi sen. Toiminta kattaa noin 3040 % suurvuoreaktorin budjetista ja noin kaksi kolmannesta Euroopan sairaaloiden ja lääketieteellisten tutkimuskeskusten tarpeista. Tuotanto on ilman muuta tärkeää, mutta komission mielestä turvallisuuden on aina oltava ensisijaisessa asemassa eikä minkään kaupallisen edun tai paineen pidä antaa uhata sitä.

2. On totta, että suurvuoreaktorin operaattorin turvallisuuskulttuuria on arvosteltu. Komissio on lisenssinhaltijan ominaisuudessa Alankomaiden turvallisuusviranomaisten (Kernfysische Dienst (KFD)) täydellä hyväksynnällä pyytänyt Kansainvälistä atomienergiajärjestöä (IAEA) tekemään selvityksen tästä nimenomaisesta asiasta. Selvitys tehtiin 3.8. maaliskuuta 2002. Perjantaina 8. maaliskuuta IAEA esitteli selvityksen tärkeimmät tulokset ja suosituksensa lisenssinhaltijalle eli yhteisön yhteiselle tutkimuskeskukselle (YTK) ja KFD:lle. Esiin tuotiin useita turvallisuushallintajärjestelmän kohtia, jotka kaipaavat parantamista. Parannustoimia ovat muun muassa henkilöstön parempi ja useammin tapahtuva koulutus, tiedonvälityskanavien kehittäminen, seuranta- ja tarkistusmenettelyjen tiukentaminen ja lisenssin evaluointi. Toimenpiteiden toteuttamisesta huolehtii operaattori (Nuclear Research and Consultancy Group, NRG), joissakin tapauksissa yhdessä YTK:n kanssa. KFD on nyt hyväksynyt edellä mainittujen suositusten toteuttamisesta tehdyn ehdotuksen. YTK seuraa tarkkaan, miten NRG edistyy suositusten toteuttamisessa, varmistaakseen reaktorin turvallisen toiminnan jatkumisen.

3. IAEA:n tekemän turvallisuusselvityksen lisäksi Serco Assurance on tehnyt suurvuoreaktorin paineastian käyttöiästä erillisen arvion, jossa otetaan huomioon tämänhetkiset hitsausviasta kertovat merkit suurvuoreaktorin paineastiassa. Sercon raportti valmistui tiistaina 19. maaliskuuta 2002. Raportissa annetaan seuraavanlainen lausunto: Sercon mielestä suurvuoreaktori voidaan teknisin perustein käynnistää uudelleen käytettäväksi kesään 2003 saakka (jolloin on tarkoitus suorittaa seuraava käytönaikainen tarkastus). Raportissa annettiin kuitenkin useita suosituksia, kuten validoidun käytönaikaisen tarkastusohjelman kehittäminen, viasta kertovien merkkien rasitustilojen lisäanalyysi ja materiaaliominaisuuksien todentaminen tarkemmin käyttämällä avuksi arkistomateriaaleja. Edellä mainittujen suositusten täytäntöönpanotapojen osoittamiseksi tehdään yksityiskohtainen toimintasuunnitelma.

4. Komissio on yhdessä Alankomaiden viranomaisten kanssa jo päättänyt siirtyä suurvuoreaktorin käytössä pitkälle rikastetusta polttoaineesta vähemmän rikastettuun polttoaineeseen. Päätös perustui perusteelliseen tutkimukseen, joka osoitti, että tämänkaltainen muutos vaikuttaa vain äärimmäisen vähän reaktorin säteilytyskapasiteettiin. Radioisotooppien valmistukseen tällä muutoksella ei ole mitään kielteisiä vaikutuksia.

5. Pettenissä sijaitsevan YTK:n energiantutkimuslaitoksen toiminta voidaan jakaa kolmeen pääosaan:

- ydinturvallisuuden tutkimustoiminta, joka on osittain riippumatonta suurvuoreaktorista, jota rahoitetaan tutkimuksen ja teknologisen kehittämisen viidennestä puiteohjelmasta ja joka kattaa noin 40 % laitoksen toiminnasta,

- muu kuin ydintutkimustoiminta, jota rahoitetaan tutkimuksen ja teknologisen kehittämisen viidennestä puiteohjelmasta ja joka kattaa noin 30 % laitoksen toiminnasta, ja

- suurvuoreaktorin hallinto, jota rahoitetaan täydentävästä toimintaohjelmasta, johon osallistuvat Saksa, Ranska ja Alankomaat, ja joka kattaa noin 30 % laitoksen toiminnasta.

Ydintutkimustoiminnan päätavoitteena on tutkia nykyisten ydinvoimaloiden turvallista käyttöä ja ydinjätteiden vähentämistä (mukaan luettuina lähivuosina unioniin liittyvien Itä-Euroopan maiden voimalat). Tässä mielessä energiantutkimuslaitos myös tarjoaa teknistä ja tieteellistä tukea Tacis- ja Phare-ohjelmille.

Muun kuin ydintutkimustoiminnan pääasiallisena tavoitteena on arvioida ja validoida uusia ja puhtaampia energiatekniikoita jätteistä ja biomassasta tuotettavan energian, polttoaineiden solujen tehokkuuden ja energiansiirtoaineena käytettävän vedyn sekä vaihtoehtoisten polttoaineiden varastoinnin ja jakelun alalla.

Lopuksi on korostettava, että suurvuoreaktorin käyttö tapahtuu Alankomaiden turvallisuusviranomaisten täydessä valvonnassa.

6. Alankomaiden turvallisuusviranomaiset tulivat IAEA:n sekä Serco Assurancen tekemien ulkopuolisten tarkistusten ja selvitysten perusteella siihen tulokseen, että reaktorin käytön jatkaminen on turvallista. Siksi reaktori päätettiin KFD:n hyväksynnällä käynnistää uudelleen 22. maaliskuuta 2002.